Falkenburg (Pfalz)

Die Ruin Falkeburch leit owwerhalb vun Wilgatswiese im Pälzerwald. Wie faschd alle Burche im Pälzerwald isse uff äm Felse aus Buntsondschdä als Felseburch gebaut wor. Wahrschoinlich isse im 11. odder 12. Johrhunnerd als Nohfolcher vun de Wilgartaburch zum Schutz vun de ågrenzende Derfer gebaut wor.

Geschicht
Es erschde Mol is die Burch 1246 erwähnt wor, als se Reichsburch wor is, awwer ma konn defu ausgehe, dasse wohl e Zeitlong frier gebaut wor is. So war des bei onnre Burche in de Gechend aa. Ma saat, de Kaiser Friedrich I. Barbarossa hett se gebaut, un zwar zwische 1175 und 1180. Plausibel is jedenfalls, dasse in dere Zeit als Vorburch vum Trifels gedient hat, vun dem aus ma de Berchfried vun de Falkeburch gesieh hat, so dass ma de Trifels hett warne kenne, wonn Feunde vum Weschde her ågeriggt weere.

1290 war in ännrer Urkund vun äm Werner vun Falkeburch die Redd. Vun 1300 bis 1313 is die Falkeburch on Friedrich IV. vun Loininge verpänd wor. 1317 widder, dismol vun Kaiser Ludwich IV. "em Bayer" on die Palzgrafe bei Rhoi Rudolf II. un Ruprecht I. 1375 hat Emich V. vun Loininge die Burch kriet. Die Falkeburch is 1427 mol vamess wor. Sie hat donn de Baurekriech iwwerschdonn, un aa de Dreißischjährische Kriech, in dämm se ab 1632 vun fremde Druppe besetzt war, bisse 1648 zurick gäbb wor is. Im Pälzische Erbfolchekriech isse donn 1680 vun de Fronzose geschbrengt wor.

Es loiningische Omt Falkeburch hat domols die gonz Fronkewääd verwalt. Nodäm die Burch kabutt war, isses no Wilgatswiese valeht wor.

Ålach
Zu de longgeschdreckt Burchålach hat e älderi 50 mol 11 Meder großi Owwerburch gehert, die iwwer e Trepp om Felse vun de Unnerburch aus erreichbar war, wo mit Dorålach un Zuchbrigg befesdischt war. De Berchfried hat e Grundfläch vun 6,80 mol 7,20 Meder gehat, mit 1,80 Meder dicke Maure. Die unnerschde 2,50 Meder schdehe noch. Außerdäm sieht ma noch Reschde vun ännrer Zischdern, vum Dorhaus, ännrer Felskommer, äm Wòhnhaus (ma konn aa "Palas" dezu sa'e) un noch mä Mauerreschde uffem Burchfelse.

 Literadur 
 Marco Bollheimer, Felsenburgen im Burgenparadies Wasgau–Nordvogesen, 3. Ufflach, Selbschdverlach, Kalsruh, 2011 ISBN 978-3-9814506-0-6 Seide 48 f
 Alexander Thon (Hrsg.): „... wie eine gebannte, unnahbare Zauberburg“. Burgen in der Südpfalz, 2., vabesserti Uffl. Regensburch 2005, S. 44-47. ISBN 3795415705

Weblinks

Die Falkeburch uff www.wasgauburgen.de
Bilder vun de Falkenburch uf burgenparadies.de

Category: Pälzer un Kurpälzer Burge un Schlesser